Alles olid vaid kaks  kella, üks neist pealegi ärataja, mille täpsusesse uskus vaid selle omanik, kes võttis võimalikke selleteemalisi kahtlusi isiklike solvangutena. Sageli puhkesid ägedad igavusest piitsutatud vaidlused, sest kellad hakkasid näitama üha erinevamat aega, loomulikult puudus võimalus kindlaks teha, kumb käib ette või kumb jääb taha, kuid üldine rohkem-vähem avaldatud arvamus pidas äratuskella omanikku luuseriks.